**BERHIDA VÁROS ÖNKORMÁNYZATA KÉPVISELŐ-TESTÜLETÉNEK**

**14/2021.(V.28.) önkormányzati rendelete**

**a települési szilárd hulladékkal kapcsolatos közszolgáltatásról szóló 6/2021.(II.25.) önkormányzati rendelet módosításáról**

Berhida Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021.(I.29.) Korm. rendelettel kihirdetett veszélyhelyzetben, a hulladékról szóló 2012. évi CLXXXV. törvény 88. § (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Veszprém Megyei Kormányhivatal Környezetvédelmi, Természetvédelmi és Hulladékgazdálkodási Főosztály véleményének, és a környezet védelmének általános szabályairól szóló 1995. évi LIII. törvény 46. § (2) bekezdésének c) pontjában meghatározott feladatkörében eljáró Veszprém Megyei Önkormányzat állásfoglalásának kikérésével a következőket rendeli el:

**1. §**

A települési szilárd hulladékkal kapcsolatos közszolgáltatásról szóló Berhida Város Önkormányzata Képviselő-testületének 6/2021.(II.25.) önkormányzati rendelete a következő 6/A. alcímmel egészül ki:

**„6/A. Az elhagyott hulladék felszámolásához szükséges helyi intézkedések köre**

**12/A. §**

A település közterületén ismeretlen személy által elhagyott hulladék felszámolásához, így a hulladék összegyűjtéséhez, elszállításához és kezelésre történő átadásához szükséges intézkedések megtételéről a Település Ellátó és Szolgáltató Szervezet gondoskodik.”

**2. §**

Ez a rendelet 2021. június 1-jén lép hatályba.

Pergő Margit dr. Guti László

polgármester jegyző

Általános indokolás

A Magyar Közlöny 2021. évi 30. számában megjelent az egyes energetikai és hulladékgazdálkodási tárgyú törvények módosításáról szóló 2021. évi II. törvény (a továbbiakban: Tv.), amely - többek között - módosította a hulladékról szóló 2012. évi CLXXXV. törvényt (a továbbiakban: Ht.) A Tv. hatálybalépése annak 99. §-a alapján lépcsőzetes.

A Tv. 51. § (1) bekezdése alapján a Ht. 33.§-a - **2021. március 1-jével** - az alábbi bekezdéssel egészült ki:

"(4) A települési önkormányzat önkormányzati hulladékgazdálkodási közfeladat ellátási kötelezettsége **nem mentesíti** a települési önkormányzatot a Mötv. 13. § (1) bekezdés 5. pontjában foglalt köztisztasági feladatok ellátásának, azon belül is a **közterületen elhagyott** **hulladék felszámolásával összefüggő kötelezettsége alól**."

A Tv. 52. § -a értelmében a Ht. 35. § (1) bek. - 2021. március 1-jével - a következő ponttal egészült ki: (35. § (1) A települési önkormányzat képviselő-testülete **önkormányzati** **rendeletben állapítja meg**:)

"h) **az elhagyott hulladék felszámolásához szükséges helyi intézkedések körét**".

Az állami hulladékgazdálkodási közfeladatok köre 2023. július 01-jétől jelentősen bővül. Az állam a közszolgáltatás országos szintű megszervezése helyett a hulladékgazdálkodási intézményi résztevékenység és a hulladékgazdálkodási közszolgáltatási résztevékenység teljeskörű ellátását veszi át. A **közterületen elhagyott hulladék felszámolásának** **kötelezettsége** ugyanakkor a Tv. 51. § (2) bekezdése értelmében (mint az Mötv. 13. § (1) bekezdés 5. pontjában foglalt köztisztasági feladat) **2023. július 01-től is önkormányzati** **feladat marad.**

Fentiekre tekintettel az önkormányzati rendeletet kiegészíteni szükséges.

Részletes indokolás

**1. §**

A szakasz meghatározza az elhagyott hulladék felszámolásához szükséges helyi intézkedések körét.

**2. §**

A szakasz a módosító rendelet hatályba lépéséről rendelkezik.